﻿ 

"Službeni glasnik RS", br. 12/2011

Na osnovu člana 86. stav 4. Zakona o matičnim knjigama ("Službeni glasnik RS", broj 20/09),

Ministar unutrašnjih poslova i ministar rada i socijalne politike, sporazumno donose

PRAVILNIK

o načinu vođenja postupka i sačinjavanju zapisnika o nalaženju deteta

Sadržaj Pravilnika

Član 1.


Ovim pravilnikom propisuje se način vođenja postupka i sačinjavanje zapisnika o nalaženju deteta.

Podnošenje prijave

Član 2.


Nađeno dete dužni su da prijave svi koji su dete našli ili saznali da takvo dete postoji.


Prijava se podnosi nadležnoj policijskoj upravi ministarstva unutrašnjih poslova (u daljem tekstu: policijska uprava) ili, ako okolnosti slučaja to nalažu, najbližoj službi hitne medicinske pomoći doma zdravlja ili zavodu za hitnu medicinsku pomoć.


Prijava se podnosi usmeno, putem telefona, u pismenom obliku ili na drugi pogodan način.


Postupak po prijavi o nađenom detetu iz člana 2. ovog pravilnika hitan je.

Obaveštavanje službenog lica

Član 3.


Ako je prijava podneta policijskoj upravi, službeno lice tog organa odmah obaveštava službu hitne medicinske pomoći doma zdravlja ili zavod za hitnu medicinsku pomoć radi transporta deteta u najbližu zdravstvenu ustanovu koja ima organizovanu zdravstvenu zaštitu dece na bolničkom nivou.

Pregled deteta

Član 4.


Pregled deteta, odmah po prijemu, obavlja dežurni pedijatar i utvrđuje:

a) opšte zdravstveno stanje - utvrđivanje patoloških stanja po međunarodnoj klasifikaciji bolesti;

b) pol;

v) procenu starosti;

g) vidljive urođene anomalije i druge posebne osobene znake deteta.

Pedijatar sačinjava izveštaj o pregledu i overava ga svojim potpisom i faksimilom.

Ako su prilikom pregleda vidljivi tragovi zlostavljanja deteta, policijska uprava, u skladu sa zakonom, obezbeđuje i pregled od strane specijaliste sudske medicine.

Zdravstvena ustanova, najkasnije u roku od tri dana dostavlja izveštaj iz st. 2. i 3. ovog člana policijskoj upravi.

Medicinska dokumentacija o prijemu i pregledu deteta uredno se vodi i trajno čuva u zdravstvenoj ustanovi.

Zapisnik o nalaženju deteta

Član 5.


Zapisnik o nalaženju deteta sadrži naročito:



1) opis mesta nalaženja deteta;

2) dan, mesec, godinu i čas kada je dete nađeno;

3) opis okolnosti pod kojima je dete nađeno;

4) opis odeće u kojoj je dete nađeno;

5) opis ostalih stvari koje su kod deteta nađene;

6) podatka o licu ili ustanovi kod koje će dete koje je nađeno biti privremeno smešteno;

7) druge podatke i činjenice koji mogu pomoći da se identifikuju roditelji i utvrdi lični status nađenog deteta;

8) podatke o licu koje je prijavilo nalaženje deteta (ime, ime jednog od roditelja i prezime, mesto prebivališta i adresa, JMBG);

9) podatke o licu koje je pronašlo ili je prisustvovalo nalaženju deteta ili mu je u vezi nađenog deteta nešto poznato (ime, ime jednog od roditelja i prezime, mesto prebivališta i adresa, JMBG);

10) izjavu lica koja je prijavilo nalaženje deteta;

11) izjavu lica koje je pronašlo ili je prisustvovalo nalaženju deteta ili mu je u vezi nađenog deteta nešto poznato.

Obrazac zapisnika o nalaženju deteta odštampan je uz ovaj pravilnik i čini njegov sastavni deo.

Izveštaj zdravstvene ustanove iz člana 4. stav 2. ovog pravilnika prilaže se uz zapisnik o nalaženju deteta.

Sačinjavanje zapisnika

Član 6.


Zapisnik o nalaženju deteta sačinjava policijski službenik policijske uprave kojoj je prijavljeno nalaženje deteta čiji su roditelji nepoznati, u prisustvu stručnjaka organa starateljstva.


Zapisnik o nalaženju deteta sačinjava se u tri primerka.


Zapisnik potpisuju policijski službenik koji rukovodi postupkom i sprovodi radnju sačinjavanja zapisnika i stručnjak organa starateljstva koji učestvuje u radnji sačinjavanja zapisnika, a overava ga odgovorno lice policijske uprave.


Delove zapisnika u koje je upisana izjava lica iz člana 5. stav 1. tačka 10) i 11) ovog pravilnika svako od tih lica potpisuje ispod onog dela koji sadrži njegovu izjavu.


Primerak zapisnika zadržavam u dokumentaciju policijska uprava, a druga dva primerka dostavljaju se organu starateljstva.

Zbrinjavanje nađenog deteta

Član 7.


Po sačinjavaju zapisnika o nalaženju deteta, policijski službenik i stručnjak organa starateljstva iz člana 6. stav 1. ovog pravilnika preduzimaju hitne mere zbrinjavanja nađenog deteta, u skladu sa propisima koji uređuju preduzimanje policijskih mera prema maloletnim licima i mere starateljske zaštite.

Dostavljanje primeraka zapisnika

Član 8.


Primerak zapisnika o nalaženju deteta organ starateljstva dostavlja matičaru zajedno sa rešenjem o upisu u matičnu knjigu rođenih činjenica rođenja deteta čiji su roditelji nepoznati.

Stupanje na snagu

Član 9.


Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

U Beogradu, 11. februara 2011. godine

Ministar,

Ivica Dačić, s.r.

Ministar,

Rasim Ljajić, s.r.

